หุ้นไทยรูด 11 จุด กังวล “ทรัมป์” จ่อเข้าวิน
หุ้นไทยรูด 11 จุด กังวล “ทรัมป์” จ่อเข้าวิน ล่าสุด ณ เวลา 10.00 น. อยู่ที่ระดับ 1,498.81 จุด ลบ 11.03 จุด หรือ 0.73% ด้วยมูลค่าซื้อขาย 373.01 ล้านบาท
9 พ.ย. 2559

ผู้สื่อข่าวรายงานว่า ดัชนีตลาดหลักทรัพย์ ณ เวลา 10.00 น. อยู่ที่ระดับ 1,498.81 จุด ลบ 11.03 จุด หรือ 0.73% ด้วยมูลค่าซื้อขาย 373.01 ล้านบาท
สำหรับบริษัทหลักทรัพย์ 5 อันดับแรกที่กดดันดัชนีมีดังนี้

ที่มา ASPEN
โดย บล.เคจีไอ (ประเทศไทย) ระบุในบทวิเคราะห์ (9 พ.ย.) มอง SET วันนี้แกว่งขึ้น/ผันผวนตามการนับคะแนนเลือกตั้งประธานาธิบดีสหรัฐฯ โดยผลลัพธ์ น่าจะทราบช่วงหลังเที่ยงวันของไทย ทั้งนี้หากนางคลินตันชนะ คาด SET จะมีแรงผลักขึ้นอีกแต่ไม่มากแล้ว เนื่องจากตลาดรับรู้แนวทางนี้ไปมาก หลังผ่านประเด็นเลือกตั้งสหรัฐฯ มองว่าตลาดจะกลับมากังวลต่อประเด็นการขึ้นดอกเบี้ยของเฟดอีกครั้ง ในทางกลับกันหากนายทรัมป์ชนะคาดดัชนีปรับลงในช่วงสั้น ด้วยความกังวลต่อการเปลี่ยนนโยบายหลายประการ ในสหรัฐฯ
ด้าน นายถนอมศักดิ์ สหรัตน์ชัย ผู้ช่วยกรรมการผู้จัดการและหัวหน้าฝ่ายวิจัย บล.เคที ซีมิโก้ เปิดเผยว่า ตลาดหุ้นไทยเช้านี้คาดว่าจะปรับตัวลงในทิศทางเดียวกับตลาดหุ้นอื่นในภูมิภาคเอเชียที่เช้านี้ต่างปรับตัวลงกัน ภายหลังจากที่ได้เริ่มนับคะแนนแล้วนายโดนัลด์ ทรัมป์ คู่แข่งจากพรรครีพับลิกัน นำ นางฮิลลารี คลินตัน ผู้สมัครชิงตำแหน่งประธานาธิบดีสหรัฐจากพรรคเดโมแครตอยู่ ทั้งนี้ บ้านเราที่จริงก็ไม่ค่อยเกี่ยวข้องเท่าไร แต่ก็เป็นแค่การรับ Sentiment เท่านั้น อย่างไรก็คงจะต้องติดตามผลการเลือกตั้งประธานาธิบดีของสหรัฐฯอย่างใกล้ชิดต่อไป
ทั้งนี้ หากผลการเลือกตั้งจริงออกมา “ฮิลลารี” ชนะการเลือกตั้ง มองว่าตลาดก็คงจะมี upside ไม่มาก ซึ่งมองกรอบบนไว้ที่ 1,520 จุด แต่หาก “ทรัมป์” ชนะการเลือกตั้งก็มองกรอบล่างไว้ที่ 1,480-1,500 จุด ซึ่งภาพโดยรวมของตลาดฯคงจะสวิงค่อนข้างมากในวันนี้ ซึ่งขึ้นอยู่กับผลการเลือกตั้งที่จะออกมา
พร้อมมองว่าหุ้นบิ๊กแคปเช้านี้อาจเผชิญแรงขายออกมา ซึ่งต่างชาติก็คงจะขาย ขณะที่หุ้นขนาดกลาง-เล็กก็คงจะไม่เกี่ยว โดยให้ติดตามการทยอยประกาศผลประกอบการของบริษัทจดทะเบียนต่อไป
 